‘บสก.’เอาใจพักหนี้น้ำท่วมยืดนานสุด1ปี
บสก.ช่วยลูกค้าน้ำท่วมพักหนี้ 6&#8211;12 เดือน
31 ส.ค. 2554

บสก.ช่วยลูกค้าน้ำท่วมพักหนี้ 6–12 เดือน
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) กล่าวว่า บสก.ให้ความช่วยเหลือลูกค้าที่ประสบภัยน้ำท่วมในหลายจังหวัด โดยได้สั่งการไปยังภาคและสำนักงานต่างๆ ให้ลงพื้นที่ เพื่อรับทราบปัญหาของลูกค้าว่าได้รับผลกระทบอย่างไรบ้าง
นายสุเมธ กล่าวว่า หากลูกค้ารายใดประสบปัญหาอย่างหนักจากเหตุการณ์ดังกล่าว ก็จะพิจารณาหลายๆ แนวทาง อาทิ การลดดอกเบี้ย หรือพักชำระหนี้ในระยะเวลา 6–12 เดือน หรือลดวงเงินผ่อนชำระ ขึ้นอยู่กับผลกระทบที่ลูกหนี้ได้รับ 
ทั้งนี้ จะพิจารณาความจำเป็นในการปรับโครงสร้างหนี้เป็นรายกรณี เพื่อเป็นการบรรเทาความเดือดร้อนของผู้ประสบภัยน้ำท่วม
นายสุเมธ กล่าวว่า สำหรับงาน NPA Grand Sale 2011 ในช่วงระหว่างวันที่ 25-28 ส.ค. สามารถจำหน่ายทรัพย์ได้กว่า 500 ล้านบาท สูงกว่าเป้าหมายที่ตั้งไว้จำนวน 400 ล้านบาท 
ลูกค้าส่วนใหญ่ให้ความสนใจซื้อทรัพย์ประเภทที่อยู่อาศัยมากกว่าจะซื้ออาคารเพื่อการพาณิชย์ 
สำหรับความคืบหน้าการจดทะเบียนในตลาดหลักทรัพย์แห่งประเทศไทย ขณะนี้อยู่ระหว่างการว่าจ้างที่ปรึกษาการเงิน และคาดว่า บสก.จะเข้าจดทะเบียนในตลาดหลักทรัพย์ได้ในช่วงประมาณเดือน ก.ย. 2555